|  |  |
| --- | --- |
| **Enw'r swydd:** |  **Prif Swyddog Cyfathrebu a Chynllunio** |
| **Gradd:** | **Y Weinyddiaeth Gyfiawnder:** **IMA:**  |
| **Cyflog:**  |  |
| **Lleoliad:** | Rhanbarth: CymruDinas/tref: AbertaweCyfeiriad: Canolfan Ddinesig Abertawe, Heol Ystumllwynarth, Abertawe SA1 3SN |
| **Math o rôl:** |  Cyfathrebu |

**Gwybodaeth Recriwtio**

|  |  |
| --- | --- |
| **Math o swydd:** | Parhaol |
| **Patrwm gweithio:** | Amser Llawn, Rhan Amser/ Rhannu Swydd, Gweithio'n Hyblyg |
| **Rhestr wrth gefn** | 12 mis |
| **Nifer y swyddi sydd ar gael** | 1 |

**Ynghylch yr IMA**

Rôl yr IMA yw monitro sut mae'r DU yn gweithredu ac yn defnyddio’r cytundebau mae wedi’u gwneud gyda’r UE, a gwladwriaethau’r ‘EEA EFTA’, i warantu hawliau eu dinasyddion sy'n byw yn y DU, ac os deddfir ar eu cyfer yn Gibraltar, ar ddiwedd y cyfnod pontio.  Bydd sefydlu’r IMA yn cyflawni ymrwymiad canolog a hanfodol y mae’r Llywodraeth wedi’i wneud yn y cytundebau rhyngwladol hynny.

Gellir cael rhagor o wybodaeth yn: <https://assets.publishing.service.gov.uk/government/uploads/system/uploads/attachment_data/file/854222/WAB_Fact_Sheet_-_IND_MONITOR.pdf>

**Pwrpas y swydd**

 Mae’r IMA yn cael ei sefydlu i fod yn weithredol o 31 Rhagfyr 2020. Rydym yn ceisio recriwtio gweithiwr cyfathrebu proffesiynol sy’n ddynamig, yn ddadansoddol ac yn greadigol a fydd yn gallu defnyddio ei wybodaeth a phrofiad helaeth o fewnwelediad a gwerthuso i arwain ar gynllunio a gwella busnes strategol. Fel Prif Swyddog Cyfathrebu a Chynllunio, byddwch yn cydweithio â chymheiriaid ar draws yr IMA i ddatblygu nodau polisi a gweithredol ar sail amcanion strategol, gan bennu metrigau perfformiad a chanfod ffyrdd i helpu i gyflawni’r nodau hyn drwy gyfathrebu.

Mae’r IMA yn sefydliad newydd a bach, ac mae’n hanfodol bod y swyddogaeth cyfathrebu yn cael ei hintegreiddio â phroses ehangach yr IMA ar gyfer cynllunio a chyflawni busnes. Bydd y swyddogaeth cyfathrebu hefyd yn chwarae rhan hanfodol wrth ddatblygu gwybodaeth gorfforaethol yr IMA fel y bydd yn gallu gwneud penderfyniadau effeithiol.

Fel un sy’n weithiwr cyfathrebu proffesiynol, yn ogystal â bod yn hyrwyddwr diwylliant seiliedig ar ddata, byddwch yn gallu dylunio a chyflwyno systemau sy’n hybu dulliau effeithiol o reoli gwybodaeth. Byddwch yn gallu defnyddio hyn i gynhyrchu, coladu ac adrodd ar argymhellion yr awdurdod, gan sicrhau bod y rhain wedi’u deall a’u cyflwyno mewn ffordd ddiddorol i’r cyhoedd ac i’r rheini sy’n gweithio yn y sefydliadau perthnasol.

Fel cyfathrebwr profiadol ac amryddawn, byddwch yn cyflawni rôl arwain bwysig o fewn y tîm cyfathrebu a’r swyddogaeth gorfforaethol ehangach. Byddwch yn cynorthwyo Pennaeth Strategaeth a Chyfathrebu ar arwain a datblygu swyddogaeth cyfathrebu’r IMA, gan wneud defnydd o’ch arbenigedd i sicrhau bod y tîm yn darparu gwasanaeth cyfathrebu effeithiol ym mhob agwedd o’r gwasanaeth – cyfathrebu mewnol, y cyfryngau, materion allanol a marchnata. Byddwch yn dod o hyd i ffyrdd i uwchsgilio’r sefydliad ehangach yn yr arferion gorau ar gyfer cyfathrebu a rheoli perfformiad fel y gall yr IMA gynnig gwasanaeth o ansawdd da.

Byddwch yn gyfforddus wrth feithrin perthnasoedd ar draws llywodraeth a’r sector cyhoeddus a chyda phartneriaid, ar lefelau cydradd ac uwch, gan ddefnyddio’ch sgiliau negodi a dylanwadu i beri i bethau ddigwydd.

Fel cyfathrebwr sector cyhoeddus, byddwch nid yn unig yn cadw’n wastad â chyflymder y newid, ond yn arwain y ffordd hefyd. Felly byddwch yn hyderus wrth ddefnyddio sianeli a dulliau digidol i gyfathrebu, yn ymddiddori mewn technolegau a thueddiadau sy’n datblygu a’r ffyrdd i ddefnyddio’r rhain i gael mewnwelediad, cynhyrchu cynnwys, cyrraedd cynulleidfaoedd, a gwerthuso a mesur effaith eich gwaith yn fwy effeithiol.

Dyma gyfle rhagorol i helpu i siapio sefydliad newydd, i ddefnyddio a datblygu gwahanol sgiliau cyfathrebu a dadansoddi, ac i feithrin eich gallu i arwain.

Mae’r rôl yn ymwneud yn bennaf â chyfathrebu, cynllunio perfformiad ac ymgysylltu â rhanddeiliaid yn yr IMA. Fodd bynnag, mae’n bosibl y bydd gofyn i’r ymgeisydd llwyddiannus weithio ar brosiectau gwahanol wrth i’r anghenion a’r ffrydiau gwaith ddatblygu ac aeddfedu.

**Cyfrifoldebau**

* Meithrin perthnasoedd gwaith parhaus â chymheiriaid mewn gwahanol broffesiynau ar draws yr IMA er mwyn datblygu nodau polisi a gweithredu ar sail amcanion strategol, gan bennu metrigau perfformiad priodol.
* Pennu ffyrdd i helpu i gyflawni amcanion strategol drwy gyfathrebu, gan wneud mewnwelediad a gwerthuso yn rhan annatod o gynlluniau busnes a chyfathrebu.
* Arolygu datblygiad a chysondeb y fframweithiau mesur perfformiad ar draws gwahanol feysydd busnes, gan sicrhau bod y fframweithiau hyn yn gyson ag anghenion a strategaeth busnes.
* Dylunio a chyflwyno systemau sy’n hybu dulliau effeithiol o reoli gwybodaeth a fydd yn galluogi’r IMA i gynhyrchu, coladu ac adrodd ar ei waith a chyfleu hyn i’r cyhoedd ac i’r rheini sy’n gweithio yn y sefydliadau perthnasol.
* Cynghori ar gamau gweithredu ar gyfer y wasg ar lefel uwch a helpu’r tîm i ddatblygu ymgyrchoedd. Dylanwadu ar agenda’r cyfryngau drwy flaengynllunio rhagweithiol.
* Arolygu pynciau proffil uchel, sensitif, uchel eu risg a rheoli cysylltiadau â newyddiadurwyr blaenllaw.
* Datblygu strategaethau i ddiogelu a gwella enw da y gorfforaeth a llywodraeth. Ymateb yn gyflym ac yn gydweithredol gyda chymheiriaid a phartneriaid polisi, gan arwain ar gynllunio ar gyfer y wasg a chynghori mewn senarios argyfwng a lliniaru risgiau cyfathrebu a phroblemau sy’n wynebu’r IMA.
* Datblygu a meithrin diwylliant o fewnwelediad, perfformiad a gwerthuso parhaus lle mae gweithwyr proffesiynol sydd heb fod yn weithwyr cyfathrebu proffesiynol yn teimlo eu bod yn cael eu cymell, eu hysbrydoli a’u cefnogi i greu strategaethau busnes a chyfathrebu seiliedig ar ddata – gan ddyfeisio rhaglenni hyfforddi ac uwchsgilio creadigol i gefnogi’r gwaith hwn.
* Datblygu a sefydlu strategaeth newydd uchelgeisiol ar gyfer mewnwelediad, perfformiad a gwerthuso sy’n rhoi sylw i’r methodolegau ac arferion gorau mwyaf diweddar.
* Nodi bylchau mewn gwybodaeth a mewnwelediad, gan gydweithio â dadansoddwyr i gomisiynu gwasanaethau neu ymchwil ychwanegol lle y bo angen.
* Adolygu’n barhaus a darparu sicrwydd proffesiynol ar gyfer ymgyrchoedd, cynhyrchion a chynnwys cyfathrebu, gan sicrhau bod y rhain yn cwrdd ag anghenion defnyddwyr a chynulleidfaoedd ac yn rhoi gwerth am arian. Gweithredu ar gyfleoedd i wella’n barhaus.
* Adeiladu rhwydweithiau dylanwadol i alluogi’r swyddogaeth cyfathrebu i ddarparu gwasanaeth di-dor mewn ffordd effeithlon ac unedig, a darparu atebion o ansawdd da i gyflawni amcanion strategol yr IMA.
* Cynorthwyo Pennaeth Strategaeth a Chyfathrebu wrth sefydlu’r swyddogaeth cyfathrebu newydd, gan sicrhau bod yr adnoddau, sgiliau a hyfforddiant angenrheidiol wedi’u darparu.
* Ceisio cadw’n wastad â’r datblygiadau technolegol ac arferion gorau mwyaf diweddar er mwyn dod o hyd i ffyrdd arloesol i ymgysylltu â chynulleidfaoedd. Meithrin dealltwriaeth o’r tueddiadau diweddaraf a materion y mae cyfathrebwyr yn gorfod delio â nhw, yn cynnwys mynd i’r afael â chamwybodaeth, deallusrwydd artiffisial, segmentu cynulleidfaoedd yn well a mewnwelediad i ymddygiad.

**Sgiliau Hanfodol**

Arweinyddiaeth

* Tystiolaeth o brofiad arwain ym maes cyfathrebu a pherfformiad – rheoli pobl, timau a ffrydiau gwaith cymhleth

Yn ymwneud yn benodol â chyfathrebu

* Yn fedrus mewn nifer mawr o wahanol ddisgyblaethau cyfathrebu, yn cynnwys: y cyfryngau, ymgyrchoedd, digidol, materion allanol, cyfathrebu mewnol a chorfforaethol
* Yn fedrus o ran cynghori ar ymwneud â’r cyfryngau mewn perthynas â briffio ar bolisi ar faterion sensitif, cymhleth, proffil uchel
* Y gallu i droi nodau polisi a gweithredu cymhleth yn amcanion cyfathrebu pendant a mesuradwy, gan ddatblygu strategaethau cyfathrebu integredig i hyrwyddo gweithgareddau sy’n canolbwyntio ar ganlyniadau drwy nifer o wahanol sianeli
* Profiad o gynllunio strategol, defnyddio offer sganio’r gorwel i gasglu a syntheseiddio gwybodaeth i gyfrannu at naratifau a gweithgareddau craidd
* Y diddordeb a’r gallu technegol sydd eu hangen i weithredu mewn amgylchedd digidol, profiad o chwilio am atebion arloesol a digidol i wella canlyniadau a ffyrdd o weithio

**Sgiliau a phrofiad cyffredinol**

* Sgiliau rhagorol ar gyfer cyfathrebu ysgrifenedig a llafar sy’n adlewyrchu’r angen i egluro meysydd polisi cymhleth i gynulleidfaoedd anarbenigol mewn ffordd glir a diddorol
* Y gallu i gyfleu storïau cryf, perthnasol gan ddefnyddio’r cyfrwng mwyaf priodol, yn cynnwys cyflwyno dadansoddiadau a delweddau mewn ffyrdd clir i gyfleu negeseuon cymhleth
* Hanes blaenorol profedig o adeiladu a chynnal perthnasoedd gwaith cynhyrchiol â gwahanol fathau o randdeiliaid ar bob lefel, yn cynnwys arweinwyr uwch, a chydweithio’n agos â nhw i bennu anghenion am adrodd ar berfformiad o fewn y sefydliad a datblygu atebion gyda gwahanol randdeiliaid mewnol ac allanol ar bob lefel
* Y gallu i weithio’n dda o dan bwysau gyda sgiliau trefnu a blaenoriaethu rhagorol (rheoli pobl a phrosiectau), a’r gallu i gyflawni prosiectau amlweddog at safonau uchel o fewn amserlenni cyfyng a rheoli lefelau gwaith uchel iddo’i hun ac ar gyfer y tîm
* Gwybodaeth a phrofiad o fodelau a fframweithiau rheoli perfformiad a’r ffordd orau i gymhwyso’r rhain er mwyn sicrhau bod perfformiad a gwybodaeth yn cael eu rheoli’n effeithiol
* Yn gweithio ar sail tystiolaeth, gyda dealltwriaeth glir o’r ffordd y mae mewnwelediad yn cael ei ddefnyddio i sicrhau canlyniadau llwyddiannus
* Y gallu i adnabod a rheoli dibyniaethau trawsbynciol, risgiau a materion sy’n codi fel y bydd atebolrwydd a chyfrifoldeb yn glir ac olrheinadwy, ac y bydd prosesau cyflawni yn aros ar y trywydd iawn; gan gwrdd â gofynion llywodraethu
* Gwybodaeth ddwfn a chyfredol o’r holl fathau o fethodolegau mewnwelediad a gwerthuso ac o’r arferion gorau yn y diwydiant, ynghyd â gallu profedig i ddylanwadu, ysbrydoli a chreu newid ar bob lefel, a’r sgiliau arwain sydd eu hangen i hyrwyddo prosiectau mawr ar gyfer newid ymddygiad

**Nodweddion Personol**

* Gwydnwch a hyblygrwydd, y gallu i ymaddasu a chyflawni gwaith at safon uchel
* Ymrwymiad i ddatblygiad personol
* Dealltwriaeth o amrywiaeth a chydraddoldeb ac ymrwymiad iddynt, a deall sut mae hyn yn gymwys i’r rôl hon

**Sgiliau dymunol**

* Defnyddio offer dadansoddi, mewnwelediad a delweddu data fel Power BI i helpu i gyflawni strategaethau, pennu’r effeithiau o newidiadau a chyfrannu at benderfyniadau a dylanwadu arnynt
* Meithrin gallu o ran dadansoddeg mewn sefydliad
* Profiad o reoli prosiectau a rhaglenni sydd â’r bwriad o ddarparu gwasanaethau sy’n canolbwyntio ar y defnyddiwr

**Ymddygiadau**

 Byddwn yn eich asesu ar sail yr ymddygiadau Gwasanaeth Sifil hyn yn ystod y broses dethol:

* Rheoli gwasanaeth o ansawdd da
* Cyfathrebu a dylanwadu
* Cydweithio

Gweld y darlun ehangach

**Sgiliau technegol**

Disgwylir i chi fod yn hyfedrus yng nghymwyseddau Gwasanaeth Cyfathrebu’r Llywodraeth (Mewnwelediad, Syniadau, Gweithredu, Effaith) ar lefel Gradd 7, yn enwedig sgiliau a gwybodaeth sydd wedi’u rhestru’n rhai ‘CORE” a’r rheini sydd wedi’u rhestru yn y ddisgyblaeth ‘Campaigns and marketing’ a ‘Press’. Gellir gweld y rhain yn [Fframwaith Cymhwysedd Proffesiynol y Llywodraeth ar gyfer Cyfathrebu](https://gcs.civilservice.gov.uk/wp-content/uploads/2016/06/gcs.civilservice...competency-Framework-Feb-16-1.pdf).

Mae disgwyl hefyd i chi fod â’r sgiliau, hyder a phrofiad mewn defnyddio technoleg ddigidol wrth gyfathrebu sydd wedi’u disgrifio yn y [Model Gweithredu Cyfathrebu Modern.](https://gcs.civilservice.gov.uk/wp-content/uploads/2020/01/GCS-MCOM_Blueprint_for_government_communications.pdf) Bydd gennych allu hefyd i ddefnyddio mewnwelediad a dadansoddi i hyrwyddo newid neu welliant mewn gwasanaethau.

**Manteision**

* Dysgu a datblygu wedi'u teilwra i’ch swydd
* Amgylchedd gyda dewisiadau i weithio’n hyblyg
* Diwylliant sy’n annog cynhwysiant ac amrywiaeth
* Pensiwn y Gwasanaeth Sifil

**Diogelwch**

* Rhaid i ymgeiswyr llwyddiannus gael archwiliad diogelwch gan y gwasanaeth datgelu a gwahardd.
* Rhaid i ymgeiswyr llwyddiannus fodloni’r gofynion diogelwch cyn eu penodi. Lefel y diogelwch angenrheidiol yw [Gwiriad Sylfaenol](https://www.gov.uk/government/publications/national-security-vetting-advice-for-people-who-are-being-vetted?_ga=2.162907068.1228263829.1583918025-752014759.1580219021). Efallai y bydd yn ofynnol i ymgeiswyr llwyddiannus gael cliriad diogelwch CTC yn y dyfodol.

**Manylion y broses ddethol**

Mae’r swydd hon yn defnyddio Proffiliau Llwyddiant, a byddant yn asesu eich Ymddygiadau, Cryfderau a Phrofiad.

Fel rhan o’r broses ymgeisio, gofynnir i chi gyflwyno CV a Datganiad Addasrwydd. Mae manylion pellach ynglŷn â beth fydd hyn yn ei olygu wedi’u rhestru yn y ffurflen gais.

Cofiwch na ddylai eich Datganiad Addasrwydd fod yn hirach na 750 gair. Dylai nodi pam bod gennych chi ddiddordeb yn y swydd a sut mae eich profiad yn golygu mai chi yw’r ymgeisydd gorau. Dylech chi gyfeirio’n benodol at y sgiliau hanfodol sydd wedi’u nodi uchod.

Dim ond os byddwch chi’n dod i gyfweliad y byddwch chi’n cael adborth.

Cofiwch nad ydyn ni’n ystyried ceisiadau CV – rhaid i chi ymgeisio am y swydd hon drwy Swyddi’r Gwasanaeth Sifil.

**Rhestr Wrth Gefn**

* Os byddwn yn darganfod bod mwy o ymgeiswyr y gellir eu penodi nag sydd o swyddi ar hyn o bryd, byddwn yn cadw manylion yr ymgeisydd ar restr wrth gefn am 12 mis, a gellir defnyddio’r rhestr honno i wneud rhagor o benodiadau. Gallai hyn gynnwys rolau ar raddfa is.
* Hysbysir yr ymgeiswyr sy’n cael eu cynnwys ar restr wrth gefn. Dylai'r ymgeiswyr sydd ddim yn dymuno cael eu cynnwys ar y rhestr wrth gefn gysylltu â MoJ-recruitment-vetting-enquiries@gov.sscl.com i gael eu tynnu oddi ar y rhestr honno.

**Gofynion cenedligrwydd**

* Mae’n agored i wladolion y DU, [Y Gymanwlad](http://thecommonwealth.org/member-countries) a’r [Ardal Economaidd Ewropeaidd (EEA)](https://www.gov.uk/eu-eea) ac i rai gwladolion penodol heb fod yn rhai EEA. Ceir rhagor o wybodaeth ynghylch a allwch chi wneud cais [yma](https://www.gov.uk/government/publications/nationality-rules).

**Nodyn i Weision Sifil presennol**

* Mae’r IMA yn croesawu ceisiadau gan ymgeiswyr addas. Sylwch nad yw’r IMA yn gyflogwr y Gwasanaeth Sifil ac felly bydd unrhyw Weision Sifil presennol sy'n cael eu recriwtio ar sail barhaol yn peidio â bod yn Weision Sifil mwyach. Mae hyn yn golygu na fyddech yn dal gafael ar eich telerau ac amodau na pharhad gwasanaeth.

**Cyswllt Swydd**

Y Weinyddiaeth Gyfiawnder sy’n noddi ac yn cefnogi’r gwaith o greu’r Awdurdod Monitro Ariannol. Os oes gennych unrhyw gwestiynau, neu os hoffech chi drafod unrhyw beth mewn fwy o fanylder, mae croeso i chi gysylltu â IMA.jobs@justice.gov.uk